31985R1172
L 122/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1172/85 НА СЪВЕТА
от 2 май 1985 година
относно сключване на Споразумение под формата на размяна на писма между Европейската икономическа общност, от една страна, и правителството на Дания и местното правителство на Фарьорските острови, от друга страна относно улова на сьомга във водите на Фарьорските острови
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност и по-специално член 43 от него,
като взе предвид предложението на Комисията (1),
като взе предвид становището на Европейския парламент (2),
като има предвид, че Общността, от една страна, и правителството на Дания и местното правителство на Фарьорските острови, от друга страна, са провели консултации по въпроси от взаимен интерес, свързани с риболова;
като има предвид, че двете страни са постигнали споразумение, че Северноатлантическата организация за опазване на сьомгата (NASCO) е подходящият форум, в рамките на който да се регулира уловът на сьомга в риболовната зона на Фарьорските острови;
като има предвид, че властите на Фарьорските острови са потвърдили желанието си за сътрудничество с Общността на годишната среща на NASCO през 1985 г. с оглед договарянето на регулаторна мярка за определяне на квота за техния улов в риболовната зона на Фарьорските острови за периода 1 октомври 1985 г. до 31 май 1986 г.;
като има предвид, че страните са договорили провеждането на допълнителни консултации, в случай че NASCO не приеме съответните регулаторни мерки;
като има предвид, че след приключване на консултациите двете делегации парафираха споразумение под формата на размяна на писма;
като има предвид, че е в интерес на Общността да одобри настоящото споразумение,
ПРИЕ НАСТОЯЩИЯ РЕГЛАМЕНТ:
Член 1
Споразумението под формата на размяна на писма между Европейската икономическа общност, от една страна, и правителството на Дания и местното правителство на Фарьорските острови, от друга страна, относно улова на сьомга във водите на Фарьорските острови, се одобрява от името на Общността.
Текстът на споразумението се прилага към настоящия регламент.
Член 2
Председателят на Съвета се оправомощава да определи лицата, упълномощени да подпишат споразумението от името на Общността.
Член 3
Настоящият регламент влиза в сила в деня на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 2 май 1985 година.